Lîm Hông-io̍k

**Lîm Hông-io̍k** (), sī Tâi-oân ê chit-gia̍p iá-kiû soán-chhiú, bo̍k-chiân tī Tiong-hôa Chit-pāng Lo̍k-thian Thô-oân hāu-le̍k, siú-pī ūi-tì sī pó͘-chhiú, pēng-chhiáⁿ mā tiāⁿ-tiāⁿ í chí-tēng táⁿ-kek ê sin-hūn chiōⁿ-tiôⁿ. 2009 nî ê Sin-lâng Soán-siù-hōe, Lîm Hông-io̍k tī tē-3-lûn hō͘ La New Hîm kéng tio̍h, sī chit-kái soán-siù-hōe tē-11-ūi hőng kéng-tio̍h ê kiû-oân.

2010 nî 1 goe̍h 18 chèng-sek í chhiam-iok-kim 400-bān, goe̍h-kip 10-bān ka-bêng La New Hîm, chhiam-iok-kim sī La New Hîm tūi-sú lāi-té siōng-koân ê kì-lo̍k. 2011 nî kiû-kùi, tit-tio̍h choân-lûi-táⁿ-ông kah Táⁿ-tiám-ông, pēng-chhiáⁿ hőng soán-chò nî-tō͘ MVP, sī choân liân-bêng thâu-chi̍t-ê tit-tio̍h nî-tō͘ MVP ê pó͘-chhiú, chū-án-ne tī keh-nî tit-tio̍h sì-tang 1188-bān ê ho̍k-sò͘-nî ha̍p-iok, ta̍k-nî goe̍h-kip hun-pia̍t sī 20, 22, 26, 31-bān, sī hit-tang-chūn siōng-siàu-liân, siōng-kín tit-tio̍h ho̍k-sò͘-nî ha̍p-iok ê kiû-oân, mā sī pó͘-chhiú siōng-tōa ê ha̍p-iok.

2014 nî, in-ūi chit-pāng jîn-khì tau̍h-tau̍h-á tńg-lâi--ah, kiû-thoân kah Lîm Hông-io̍k ta̍t-sêng ōaⁿ-iok hia̍p-gī, ta̍k-nî goe̍h-kip pìⁿ-chò 40, 40, 45, 50, 55-bān.

Sui-jiân siú-pī ūi-tì sī pó͘-chhiú, tān-sī āu--lâi tû-liáu 2016 nî í-gōa, chò pó͘-chhiú chiōⁿ-tiôⁿ ê tiôⁿ-chhù khah chió, sīm-chì chhiōⁿ 2014 nî kan-na nn̄g-tiôⁿ sī chò pó͘-chhiú, kî-thaⁿ ê sî-chūn lóng sī chò chí-tēng táⁿ-kek, 2015 nî pō͘-hūn chò pó͘-chhiú ê tiôⁿ-chhù koh sī Âng It-tiong chóng-kàu-liān phòe-ha̍p hit-tang Sè-kài Iá-kiû 12-kiông Sài Tiong-hôa-tūi chóng-kàu-liān Koeh Thài-goân (mā sī hit-tang-chūn Thóng-it 7-ELEVEn Sai ê tâu-chhiú kàu-liān) ê chhéng-kiû chiah an-pâi--ê.

## Keng-le̍k
* Tâi-lâm-koān Siān-hòa-tìn Siān-hoà Kok-sió Siàu-pāng-tūi
* Tâi-lâm-koān Bîn-tek Kok-tiong Chheng-siàu-pāng-tūi
* Tâi-lâm-chhī Lâm-eng Siong-kang Chheng-pāng-tūi
* Bûn-hòa Tāi-ha̍k (Bí-hu Kī-jîn) Iá-kiû-tūi
* Tiong-hôa Chit-pāng La New Hîm tāi-hùn kiû-oân
* Tiong-hôa Chit-pāng La New Hîm (2010 nî 1 goe̍h 18－2010 nî)
* Tiong-hôa Chit-pāng Lamigo Thô-oân (2011 nî－2019 nî 12 goe̍h 16)
* Tiong-hôa Chit-pāng Lo̍k-thian Thô-oân (2019 nî 12 goe̍h 17－)

## Te̍k-sû Sū-chek
* 2011 nî 6 goe̍h 30 tī Thô-hn̂g Kok-chè Iá-kiû-tiôⁿ tam-jīm chi̍t-ji̍t chóng-kàu-liān, tùi-chiàn Hiaⁿ-tī Chhiōⁿ í 4:11 su-kiû.
* 2011 nî 9 goe̍h 23 tī Thô-hn̂g Kok-chè Iá-kiû-tiôⁿ tùi-chiàn Hiaⁿ-tī Chhiōⁿ kòng-chhut siang-hiáng-phàu, í pó͘-chhiú sin-hūn tan-kùi kòng chhut 17-ki hőng-bú-láng, chhiau-kòe 1992 nî Bī-choân Liông Tân Kim-bō͘ pó-chhî ê liân-bêng kì-lo̍k (15-ki). Tan-kùi 22-ki hőng-bú-láng mā sī Tiong-hôa Chit-pāng thâu-chi̍t-ê tit-tio̍h choân-lûi-táⁿ-ông ê pó͘-chhiú.
* 2016 nî 6 goe̍h 5 hō tī Tâi-tiong Chiu-chè Iá-kiû-tiôⁿ tùi-chiàn Gī-tāi Sai-gû, 7-kio̍k-siōng bīn-tùi Gê Hok-tek kòng chhut ko͘-hun hőng-bú-láng, ta̍t-sêng seng-gâi 100-hong.
* 2016 nî kiû-kùi tī Chòe-ka 10-jîn pau-pān chòe-ka chí-tēng táⁿ-kek kah chòe-ka pó͘-chhiú nn̄g-ê ūi-tì, sī liân-bêng sú-siōng thâu-chi̍t-lâng.
* 2017 nî 6 goe̍h 28 tī Thô-hn̂g Kok-chè Iá-kiû-tiôⁿ tùi-chiàn Tiong-sìn Hiaⁿ-tī, 10-kio̍k-hā bīn-tùi Kang Tiong-sêng kòng chhut seng-gâi thâu-chi̍t-ki chài-kiàn an-táⁿ.
* 2017 nî 8 goe̍h 10 hō tī Thô-hn̂g Kok-chè Iá-kiû-tiôⁿ tùi-chiàn Thóng-it 7-ELEVEn Sai, 9-kio̍k-hā bīn-tùi Tân Ūn-bûn khà chhut an-táⁿ, sī seng-gâi tē-1000-ki an-táⁿ, 795-tiôⁿ chhut-sài ta̍t-sêng chhian-an mā-sī sú-siōng siōng-kín.
* 2018 nî 6 goe̍h 16 tī Thô-hn̂g Kok-chè Iá-kiû-tiôⁿ tùi-chiàn Tiong-sìn Hiaⁿ-tī, 11-kio̍k hā-pòaⁿ Tāi-táⁿ bīn-tùi Âng Sîn-ú kòng chhut seng-gâi thâu-chi̍t-ki chài-kiàn hőng-bú-láng, mā sī Tiong-hôa Chit-pāng sú-siōng tē-8-ki tāi-táⁿ chài-kiàn hőng-bú-láng.
* 2020 nî 10 goe̍h 11 tī Thô-hn̂g Kok-chè Iá-kiû-tiôⁿ tùi-chiàn Hù-pang Hān-chiòng, 5-kio̍k-hā bīn-tùi Sosa khà chhut tó-gōa-iá hong-hiòng ê it-lúi an-táⁿ, pēng-chhiáⁿ ū chi̍t-hun ê tá-tiám, sī seng-gâi tē-1400-ki an-táⁿ.
* 2024 nî 5 goe̍h 10 hō tī Lo̍k-thian Thô-hn̂g Iá-kiû-tiôⁿ tùi-chiàn Thóng-it 7-ELEVEn Sai, 8-kio̍k-hā bīn-tùi Pérez kòng chhut tiong-gōa-iá hong-hiòng ê nn̄g-hun hőng-bú-láng, ta̍t-sêng seng-gâi 200-hong; 6 goe̍h 18 kāng-khoán tī Lo̍k-thian Thô-hn̂g Iá-kiû-tiôⁿ tùi-chiàn Thóng-it 7-ELEVEn Sai, 1-kio̍k-hā bīn-tùi Logan kòng chhut chiàⁿ-gōa-iá hong-hiòng ê nn̄g-hun hőng-bú-láng, ta̍t-sêng seng-gâi chheng-hun táⁿ-tiám.

## Chit-pāng Seng-gâi Sêng-chek
* (**Chho͘-o͘-jī** sī hit-nî siōng-hó ia̍h siōng-koân ê sêng-chek)

## Chham-khó Chu-liāu

## Gōa-pō͘ Liân-kiat

*
*